སྤྱི་ལོའི་དུས་རབས་བརྒྱད་པ་ནས་བཟུང་རྒྱ་གར་ནས་བོད་དུ་བསྒྱུར་བའི་ཆོས་གཞུང་གི་གསུང་རབ་ཚང་མ་ཤོག་བྲིལ་བྱས་ནས་ཡིག་འབྲུ་དགུ་སྟོང་དྲུག་རྒྱ་ལ་བམ་པོ་གཅིག་དུ་བརྩི་བ་དང་།ཡིག་འབྲུ་ཡང་ཆེན་པོ་མ་ཏོག་ཆུང་ཆུང་འབྲི་མི་ཆོག་པའི་བཀའ་སོགས་ཡོད་པ་མ་ཟད།རྒྱལ་པོའི་ལས་དོན་གལ་ཆེའི་རིགས་བཀའ་གཙིགས་ཤོག་བུའི་ཐོག་བྲིས་ནས་བང་མཛོད་དུ་བཞག་པའི་ལོ་རྒྱུས་སོགས་ཡོད་པ་མ་ཟད།བོད་དུ་རང་ཡུལ་གྱི་རྒྱུ་ཆ་བེད་སྤྱད་དེ་ཐུན་མོང་མ་ཡིན་པའི་བོད་ཤོག་ཐོན་སྐྱེད་བྱེད་ཤུགས་ཆེ་རུ་ཕྱིན་པ་དང་།བོད་ཀྱི་སྤྱི་ཚོགས་དཔལ་འབྱོར་དང་རིག་གནས་ཀྱི་དགོས་མཁོ་དང་བསྟུན་ནས་བོད་ཤོག་ཐོན་སྐྱེད་ལ་རིམ་བཞིན་འཕེལ་རྒྱས་ཆེན་པོ་བྱུང་ནས།ཤེས་རིག་དང་ལོ་རྒྱུས་ལ་ཤུགས་རྐྱེན་གཏིང་ཟབ་ཐེབས་ཡོད།གཉིས་པ་བོད་ཤོག་གི་རྒྱུ་ཆ་དང་བཟོ་ཁྱད།ཤོག་བུ་བཟོ་བའི་རྒྱུ་ལ་རབ་འབྲིང་ཐ་གསུམ་ཡོད་པ་ལས་རབ་ནི་ཤོག་ལྡུམ་དུང་ལོ་མ་ཡིན་པ་དང་།དེ་ལ་ཡང་རབ་འབྲིང་ཐ་གསུམ་ཡོད་པ་སྟེ།རབ་ནི་ས་ནག་དང་ཤུག་ཁྲོད་སོགས་རྫ་དང་བྲག་མེད་པའི་སར་སྐྱེས་པ་དེ་ཡིན།འབྲིང་ནི་བྱེ་མ་དང་ས་དམར་གཡམ་པའི་ནང་དུ་སྐྱེས་པ་ནི་རྒྱུ་སྲ་ཞིང་ཚོས་དཀའ་བ་ཁ་དོག་སེར་བ་ཡིན་པས་དེ་དང་།ཐ་མ་ནི་ཤུན་པ་མཐུག་ཅིང་འབུ་ཡོད་པ་ཡིན་པར་བཤད་དོ།ལྡུམ་བུ་ལེགས་པར་བཏུས་ནས་ས་རྡུལ་བཀྲུ་བཤལ་དང་ཕྱི་ཤུན་བྲད་བརྡར་བྱས་ཏེ་སྙིང་པོ་བླངས།བྱ་རྡོ་བསྲེགས་པ་ཆུ་འཁྱག་ཏུ་འཕངས་ཏེ་དཀྲུགས་ལ་གར་སླ་དར་བ་ཙམ་བྱས་པ་དེ་ལྕེ་ཐོག་ཏུ་བླུགས་ན་རྒྱ་ཚྭ་ལྟར་འབིགས་པ་ནི་ལེགས་པའི་རྟགས་ཏེ།ལམ་དུ་མ་སོང་ན་ངར་མི་འབྱུང་ངོ་།དེ་ཉིད་གྲུངས་གཞུག་སྙིགས་མ་མེད་པའི་ཁུ་བའི་ནང་དུ་ཤོག་ལྡུམ་བཙོའོ།དེ་ལྟར་མ་གྲུབ་ན་ཐལ་ཁུའི་ནང་དུ་བཙོས་ཀྱང་ཆོག་ལ།ཚོས་ནས་རྡོ་གཏུན་དུ་བརྡུང་ནས་ཟན་ལྟར་གྱུར་མཐར་ཆུ་དང་བཅས་མདོང་མོའི་ནང་བསྲུབས་པས་སྐྱོམ་དེ་ཤོག་ཁ་རེའི་ཚད་ཆ་མཉམ་པར་བགོདེ་ནས་རྫིང་སོགས་ཆུ་འཁྱིལ་གཙང་མའི་ནང་དུ་ཤོག་བྲེ་ཞེས་ཤོག་ཁ་ཆེ་ཆུང་གང་འདོད་པའི་ཚད་ཅན་གྱི་ཤིང་སྒམ་གྱི་ཁེབས་གཅོད་མཐིལ་མེད་པ་ལྟ་བུ་གྲུ་བཞི་སྤྲས་པའི་ཕྱོགས་གཅིག་ཏུ་སང་རས་སམ་དར་སྲབ་ཞིང་འཇམ་པ་ཚགས་ལྟ་བུ་དེའི་ནང་དུ་བླུགས་ལ་མ་ཡོ་བ་རྫིང་ཆུའི་སྟེང་དུ་བཙག་དཀྲུགས་བྱས་ཟིན་པ་དང་བླངས་ཏེ།སྐམ་དུ་བཅུག་ནས་གྲུབ་པའོ།ཆུར་བཙག་དཀྲུག་བྱེད་པར་ཤོག་བྲེ་ཡོ་ན་ཤོག་བུར་སྲབ་མཐུག་འགྲོ་ཉེན་ཆེ་ཞིང་།ཆ་སྙོམས་པར་དཀྲུགས་ཤིང་ཆུ་ལས་བླང་དུས་མ་གཟབ་ན་བུག་རྡོལ་འབྱུང་ཉེན་དང་།ཤོག་ལྡུམ་མ་ཚོས་ན་དུལ་དཀའ་བ་དང་།གཏུན་བརྡུང་གིས་མ་དུལ་ན་འཇམ་པོ་མི་འོང་བ་དང་།རྡོ་གཏུན་སྲ་མཁྲེགས་དང་གཙང་མ་མིན་ན།ཤོག་མདོག་མི་གཙང་བ་སོགས་འབྱུང་བས་འདི་དག་ལ་གཟབ་གལ་ཆེ་བར་བཤད།